PATVIRTINTA

Druskininkų ,,Saulės“ pagrindinės mokyklos direktoriaus 2017 m. gruodžio 7 d.

įsakymu Nr. V1-161

**DRUSKININKŲ ,,SAULĖS“ PAGRINDINĖS MOKYKLOS**

**MAŽOS VERTĖS PIRKIMŲ** **VYKDYMO, KAI PIRKIMO** **VERTĖ NEVIRŠIJA 10 000 EUR BE PVM,** **TVARKOS APRAŠAS**

**I. BENDROSIOS NUOSTATOS**

1. Druskininkų ,,Saulės“ pagrindinės mokyklos (toliau – Mokykla) mažos vertės pirkimų vykdymo,kai pirkimo vertė neviršija 10 000 Eur be PVM**,** tvarkos aprašas (toliau – Aprašas) parengtas vadovaujantis Lietuvos Respublikos viešųjų pirkimų įstatymu (toliau – Viešųjų pirkimų įstatymas), Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 „Dėl mažos vertės pirkimų tvarkos aprašo patvirtinimo“ ir kitais teisės aktais.
2. Aprašas nustato prekių, paslaugų ir darbų mažos vertės pirkimų, kai pirkimo vertė ne didesnė kaip 10 000 Eur be PVM, procedūrų atlikimo tvarką.
3. Apraše naudojamos sąvokos:

3.1. **pirkimų organizatorius** – perkančiosios organizacijos vadovo įsakymu paskirtas asmuo, kuris šio tvarkos aprašo nustatyta tvarka organizuoja ir atlieka supaprastintus pirkimus, kai tokiems pirkimams atlikti nesudaroma Viešojo pirkimo komisija (toliau – Komisija);

3.2. **apklausa** – supaprastinto pirkimo būdas, kai perkančioji organizacija raštu arba žodžiu kviečia tiekėjus pateikti pasiūlymus ir perka prekes, paslaugas ar darbus už mažiausią kainą pasiūliusio ar ekonomiškiausią pasiūlymą pateikusio tiekėjo;

3.3. **numatomo pirkimo vertė** (toliau – pirkimo vertė) – perkančios organizacijos numatomų sudaryti pirkimo sutarčių vertė, skaičiuojama imant visą mokėtiną sumą be pridėtinės vertės mokesčio, įskaitant visas sutarčių pasirinkimo ir pratęsimo galimybes. Pirkimo vertė skaičiuojama pirkimo pradžiai, atsižvelgiant į visas to paties tipo prekių ar paslaugų arba tam pačiam objektui skirtas darbų pirkimo sutarčių vertes;

3.4. **CVP IS** – Centrinė viešųjų pirkimų informacinė sistema.

**II. MAŽOS VERTĖS PIRKIMŲ BŪDAI**

4. Mažos vertės pirkimus, kai numatomo prekių, paslaugų viešojo pirkimo sutarties vertė neviršija 10 000 Eur be PVM, vykdo pirkimų organizatorius.

5. Mažos vertės pirkimai, kai numatomo prekių, paslaugų viešojo pirkimo sutarties vertė neviršija 10 000 Eur be PVM, vykdomi 2 būdais:

5.1. Skelbiama apklausa – tai pirkimo būdas, kai Mokykla apie atliekamą pirkimą paskelbia Centrinės viešųjų pirkimų informacinės sistemos (CVP IS) priemonėmis (užpildo skelbimą apie pirkimą, vadovaudamasi Viešųjų pirkimų tarnybos nustatyta tvarka).;

5.2. Neskelbiama apklausa - tai pirkimo būdas, kai Mokykla apklausia pasirinktą skaičių tiekėjų.

6. Apklausa atliekama:

6.1. žodžiu (telefonu, tiesiogiai prekybos vietoje, vertinama internete tiekėjų skelbiama informacija apie prekių, paslaugų ar darbų kainą ir kitaip), kai pirkimo vertė neviršija 3 000 Eur (trijų tūkstančių eurų) be PVM. Tokiu atveju Mokykla gali kreiptis tik į 1 tiekėją ir gauti 1 pasiūlymą, atitinkantį Mokyklos sąlygas;

6.2. raštu (CVP IS priemonėmis, elektroniniu paštu, paštu, faksu ar kitomis priemonėmis), kai pirkimo vertė viršija 3 000 Eur (tris tūkstančius eurų) be PVM. Tokiu atveju Mokykla privalo kreiptis į 3 ir daugiau tiekėjų ir gauti bent 3 pasiūlymus, atitinkančius Mokyklos sąlygas.

7. Pirkimų organizatorius apklausos rezultatus fiksuoja tiekėjų apklausos pažymoje, išskyrus atvejus, kai planuojamo pirkimo vertė perkant prekes ar paslaugas neviršija  500 eurų  be PVM, darbus – 800 eurų be PVM, arba perkamos mokymo paslaugos.

**III. PIRKIMO SUTARTIES SUDARYMAS**

8. Pirkimo sutartys, kurių vertė yra mažesnė kaip 3000 Eur (trys tūkstančiai eurų) be PVM, gali būti sudaromos žodžiu. Tokiu atveju pirkimą patvirtinantys dokumentai yra sąskaitos faktūros arba kiti buhalterinės apskaitos dokumentai.

9. Pirkimo sutartys, kurių vertė yra 3000 Eur be PVM ar didesnė, sudaromos raštu. Informacija apie sutarties sudarymą paskelbiama Centrinėje viešųjų pirkimų informacinėje sistemoje. Sąskaitos faktūros pagal sutartį teikiamos elektronine forma, naudojantis informacine sistema „E. sąskaita“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_